**Πώς σχολιάζουμε τον τίτλο ενός κειμένου**

**Τα κριτήρια της ποιότητας** ενός τίτλου είναι τρία: να είναι ***ευσύνοπτος, θελκτικός και εύστοχος.***

Σε σχέση με τον τίτλο δουλεύουμε σε δύο επίπεδα: καταρχάς παρατηρώντας τα στοιχεία που τον αποτελούν και κατά δεύτερο λόγο πώς συνδέεται ο τίτλος με το υπόλοιπο κείμενο τεκμηριώνοντας την απάντησή μας παραπέμποντας στο κείμενο.

**Οι πιθανές ερωτήσεις σχετικά με τον τίτλο μπορεί να στοχεύουν:**

* Να σχολιάσουμε τον τίτλο και να αξιολογήσουμε την επικοινωνιακή του αποτελεσματικότητα
* Στο πώς αυτός συνδέεται με το κείμενο που συνοδεύει
* Να τιτλοφορήσουμε εμείς ένα κείμενο ή να αλλάξουμε τον υπάρχοντα τίτλο υιοθετώντας ένα συγκεκριμένο ύφος λόγου (π.χ. χιουμοριστικό, δραματικό) ή χρησιμοποιώντας κυριολεκτική ή ποιητική-συνυποδηλωτική γλώσσα.

**1ο στάδιο:**

* Σχολιάζουμε από πόσες λέξεις αποτελείται ο τίτλος
* αν έχει σημεία στίξης και ποια είναι η λειτουργία αυτών

αποσιωπητικά (...) -> υπαινιγμό, ειρωνεία, αμφιβολία  
ερωτηματικό (;) -> απορία, ειρωνεία  
θαυμαστικό (!) -> θαυμασμό, έκπληξη, έμφαση, ειρωνεία  
εισαγωγικά (« ») -> μεταφορική χρήση του λόγου, έμφαση, ειρωνεία

* αν γίνεται κυριολεκτική ή μεταφορική χρήση λέξεων (δήλωση-συνυποδήλωση, αναφορική ή ποιητική λειτουργία του λόγου)
* ποιο είναι το ύφος που επικρατεί σ’ αυτόν (σοβαρό-τυπικό, χιουμοριστικό, δραματικό ή αφοριστικό, ειρωνικό, προτρεπτικό-διδακτικό, λόγιο, λαϊκό, απλό-λιτό-οικείο)
* διαπιστώνουμε αν ο τίτλος έχει κάποιο σχόλιο, με το οποίο φαίνεται η άποψη του συγγραφέα
* Εάν υπάρχει στον τίτλο ρήμα, εντοπίζουμε το ρηματικό πρόσωπο (α, β, γ), το είδος της σύνταξης (ενεργητική ή παθητική) καθώς και την έγκλισή του (οριστική, υποτακτική, προστακτική) σχολιάζοντας την εκάστοτε λειτουργία. Εάν απουσιάζει το ρήμα, τονίζουμε ότι ο συγγραφέας μεταδίδει άμεσα το μήνυμα χωρίς χρήση ρήματος.
* Σχολιάζουμε τη σειρά των λέξεων που αποτελούν τον τίτλο: συχνά η «κανονική» σειρά αλλάζει, όταν οι όροι εκφέρονται με έμφαση. Ένας όρος που τονίζεται ιδιαιτέρως παίρνει συνήθως θέση στην αρχή της πρότασης π.χ. «Ψηφίστηκε χθες το νομοσχέδιο για την παιδεία» ή «Χθες ψηφίστηκε το νομοσχέδιο για την παιδεία»

**2ο στάδιο:**

Σχολιάζουμε τη σχέση του τίτλου με το περιεχόμενο του κειμένου το οποίο αυτός συνοδεύει με συγκεκριμένες αναφορές στο περιεχόμενο του κειμένου αυτού.